**Közösségi oldalon árulta a lejárt energiaitalt**

**Egy Nógrád megyei magánszemélynél tartottak próbavásárlást a Nemzeti Élelmiszerlánc-biztonsági Hivatal** (**Nébih) ellenőrei, aki gyanúsan olcsón hirdetett energiaitalokat az egyik közösségi oldalon. Az ellenőrzés eredményeképp több mint 11,5 tonna, egy éve lejárt minőségmegőrzési idejű energiaitalt vontak ki a forgalomból a szakemberek.**

Feltűnően olcsó energiaitalt hirdetett egy facebookos adok-veszek csoportban, valamint személyes profilján egy Nógrád megyei lakos. A Nébih szakemberi próbavásárlást, majd hatósági ellenőrzést tartottak a hirdetőnél, melynek során megállapították, hogy az energiaitalok minőségmegőrzési ideje több mint egy éve lejárt.

Az eladó a vizsgálatkor elmondta, a helyszínen fellelt 46.320 doboz energiaitalt fémhulladékként vásárolta, a bemutatott számla szerint 1 forint/darab áron. Fémhulladékként történő továbbértékesítés helyett azonban élelmiszerként árulta azokat, kartononként (24 db) 500-1000 forintért. A nyilatkozatát a helyszínen feltárt tények és körülmények is megerősítették.

Az eljárás során a hatósági ellenőrök a jogsértő termék forgalomba hozatalát azonnali hatállyal megtiltották, elrendelték azok forgalomból való kivonását, valamint hatósági zár alá helyezését.

Az eljárás és a bírság megállapítása folyamatban van. Az érintett személy adatai megtalálhatóak a [jogsértés listán](https://portal.nebih.gov.hu/jogsertes-listak).

Az ellenőrzés során készült videó és fényképek elérhetőek a Nébih honlapján: <https://portal.nebih.gov.hu/-/kozossegi-oldalon-arulta-a-lejart-energiaitalt>

2021. október 7.

Nemzeti Élelmiszerlánc-biztonsági Hivatal